
Csoda 5 évre? - A Jobbik Magyarországért Mozgalom győzelme az ózdi polgármester-választáson

A dolgozat célja, hogy bemutassa a Jobbik Magyarországért Mozgalom ózdi polgármester-választáson elért győzelmének legfontosabb okait, kiváltó tényezőit. A 2014-es év különleges volt olyan szempontból, hogy a pártok többször is megmérettethették magukat, így a Jobbik növekedését most tényleges számokkal, adatokkal lehet alátámasztani. Az önkormányzati választások egyik sokak számára meglepő jelensége volt az ózdi polgármester-választás eredménye, ahol meg kellett ismételni a szavazást, de mindkét fordulóban jobbikos győzelem született. A párt ezt történelmi sikerként és nagy áttörésként értékelte, így úgy vélem, hogy a téma aktualitása és az ózdi győzelem jelentősége indokolttá teszi annak mélyebb megismerését, és a mögötte megbújó okok feltárását.
Hipotézisem az volt, hogy a Jobbik Magyarországért Mozgalom november 9-i önkormányzati választásokon elért ózdi sikere elsősorban nem a párt országos szintű erősödésével magyarázható, sokkal inkább helyi viszonyok és személyes tényezők által generált győzelemről van szó. Mindemellett azt is feltételeztem, hogy ez nem jelenti azt, hogy a helyi szervezet hosszú távon és kizárólagosan átveszi a vezető szerepet a Fidesztől.
A dolgozat alapvetően egy egyszerűen felépített nyomvonalon halad, amelynek lényege, hogy az elméleti alapokon és általánosabban vett jellemzőkön át a konkrét elemzéshez érkezzünk. A fent megfogalmazott hipotézis mélyreható vizsgálatához nélkülözhetetlen fogalmi meghatározásokkal és egy rövid történeti áttekintéssel kezdtem el a tanulmány megírását. Mindezt a Jobbik Magyarországért Mozgalom általános jellemzése követi, majd és a 2014-es választási eredményeket elemzem a párt szempontjából. A polgármester-választás analizálásához szükségesnek éreztem Ózd városának rövid bemutatását, valamint a helyi választási eredmények elemzését. Ezt követően írok az Jobbik ózdi alapszervezetéről, Janiczak Dávid személyéről és eddigi tevékenységéről, legvégül pedig programja elemzésével próbálok közelebb kerülni a vizsgált jelenséghez. A dolgozatot a hipotézis értékelése és a konklúzió megfogalmazása zárja.



